b'\n_START_ARTICLE_\nOchelari\n_START_SECTION_\nIstoric\n_START_PARAGRAPH_\nCele mai vechi lentile au fost descoperite \xc3\xaen ruinele ora\xc8\x99ului asirian Ninive, acestea fiind confec\xc8\x9bionate din cristal \xc8\x99lefuit. \xc3\x8en secolul I, \xc3\xaemp\xc4\x83ratul roman Nero urm\xc4\x83rea luptele de gladiatori cu ajutorul unui smarald \xc8\x99lefuit, pe post de lentil\xc4\x83. \xc3\x8en secolul IX, \xc3\xaenv\xc4\x83\xc8\x9batul arab Abbas Ibn Firnas a realizat lentile corective, pe care le-a numit \xe2\x80\x9epietre pentru citit\xe2\x80\x9d._NEWLINE__NEWLINE_\xc3\x8en secolul al XIII-lea, la Floren\xc8\x9ba, fizicianul Salvino degli Armati a pus la punct o pereche de ochelari a c\xc4\x83ror grosime \xc8\x99i curbur\xc4\x83 putea m\xc4\x83ri obiecte \xc8\x99i text. \xc3\x8en secolul XV au ap\xc4\x83rut lentilele concave, pentru miopie, iar \xc3\xaen secolul XVIII bra\xc8\x9bele ramelor de ochelari. Ochelarii propriu-zi\xc8\x99i, ca \xc8\x99i mijloc de corec\xc8\x9bie vizual\xc4\x83, se pare c\xc4\x83 nu au existat \xc3\xaen antichitate. Anume Plinius, poveste\xc8\x99te \xc3\xaen scrierile sale ca Nero, care dup\xc4\x83 toate caracteriz\xc4\x83rile vremii era miop, pentru c\xc4\x83 nu vedea bine la distan\xc8\x9b\xc4\x83, urm\xc4\x83rea luptele dintre gladiatori privind printr-un smarald. Pe de alt\xc4\x83 parte, exist\xc4\x83 o figurin\xc4\x83 descoperit\xc4\x83 de arheologii japonezi, ce dateaz\xc4\x83 de acum cinci milenii, care are pe fa\xc8\x9b\xc4\x83 dou\xc4\x83 lentile uria\xc8\x99e, a c\xc4\x83ror form\xc4\x83 se aseam\xc4\x83n\xc4\x83 oarecum cu ochelarii din zilele noastre. De asemenea, la \xc3\xaenceputul erei noastre, chinezii au cunoscut ochelarii, dar \xc3\xaei utilizau \xc3\xaempotriva razelor solare sau ca \xc8\x99i talisman, nicidecum pentru corectarea vederii. De abia prin secolul XI apar men\xc8\x9bion\xc4\x83ri ale folosirii lor \xc8\x99i \xc3\xaen scop optic. Se foloseau lentile semisferice din cristal de st\xc3\xa2nc\xc4\x83 sau din beriliu \xc8\x99i ei le numeau "lapis ad legendum", \xc3\xaen traducere, "piatr\xc4\x83 de lectur\xc4\x83". Ace\xc8\x99ti a\xc8\x99a zi\xc8\x99i ochelari fiind foarte grei, erau \xc8\x9binu\xc8\x9bi cu m\xc3\xa2na \xc3\xaen timpul cititului, dar nu \xc3\xaenaintea ochilor, ci a textului de lecturat. De abia prin Vene\xc8\x9bia anilor 1300 s-au fabricat ni\xc8\x99te sticle ingenioase, concave sau convexe ,numite "besicles", din cristal, pentru a corija vederea. A\xc8\x99adar, florentinul Salvino Dogli Armati, ar fi inventatorul ochelarilor optici cu adev\xc4\x83rat. Primii ochelari erau \xc3\xaen form\xc4\x83 de cle\xc8\x99te, confec\xc8\x9biona\xc8\x9bi din fier sau argint, la extremit\xc4\x83\xc8\x9bi av\xc3\xa2nd c\xc3\xa2te o lentil\xc4\x83. Mai t\xc3\xa2rziu, apar ochelarii arcui\xc8\x9bi, cu un fel de sp\xc4\x83tar deasupra nasului, fiind mult mai comozi dec\xc3\xa2t predecesorii lor. Fabrica\xc8\x9bi din os, aram\xc4\x83 sau argint, erau \xc8\x9binu\xc8\x9bi cu m\xc3\xa2na totu\xc8\x99i, iar instabilitatea distan\xc8\x9bei fa\xc8\x9b\xc4\x83 de ochi \xc8\x99i faptul c\xc4\x83 presiunea asupra nasului era foarte mare, \xc3\xaei f\xc4\x83ceau totu\xc8\x99i s\xc4\x83 fie \xc8\x99i ei incomozi. Prin Germania secolului XVII apare monoclul, un m\xc3\xa2ner prev\xc4\x83zut la un cap\xc4\x83t cu o singur\xc4\x83 lentil\xc4\x83 \xc3\xaenr\xc4\x83mat\xc4\x83. \xc3\x8en scurt timp apar \xc8\x99i ochelarii tip "lornion", care erau micu\xc8\x9bi, coche\xc8\x9bi, dar mare lucru nu vedeai prin ei. Ochelarii sub forma celor pe care \xc3\xaei purt\xc4\x83m \xc8\x99i noi ast\xc4\x83zi, apar imediat dup\xc4\x83 ace\xc8\x99tia, c\xc3\xa2nd s-au ata\xc8\x99at bare laterale \xc8\x99i s-au numit "lunete". De atunci, ei s-au perfec\xc8\x9bionat tot timpul, dar principiul este neschimbat. Desigur, s-a ajuns ca acum lentilele s\xc4\x83 fie de calitate foarte bun\xc4\x83, iar ramele bine adaptate, practice \xc8\x99i elegante._NEWLINE_Ochelarii cu lentile speciale sunt utiliza\xc8\x9bi \xc3\xaen cazul \xc3\xaen care parametri vederii se abat de la vizualizarea normal\xc4\x83, indiferent dac\xc4\x83 devierea se datoreaz\xc4\x83 formei globului ocular \xc8\x99i modific\xc4\x83rii suprafe\xc8\x9belor refractare, puterii de refrac\xc8\x9bie a mijlocului optic, unei schimb\xc4\x83ri \xc3\xaen sistemul muscular sau unei modific\xc4\x83ri a densit\xc4\x83\xc8\x9bii \xc8\x99i elasticit\xc4\x83\xc8\x9bii cristalinului, etc . \xc3\x8en func\xc8\x9bie de natura acestor abateri sunt folosi\xc8\x9bi ochelari cu suprafa\xc8\x9ba lentilelor sferice, cilindrice, ovale sau prismatice. Tehnologia modern\xc4\x83 permite producerea de ochelari cu un grad ridicat de precizie de p\xc3\xa2n\xc4\x83 la 0,1 D \xc8\x99i lentile ovale pentru ochi astigmatic.\n_START_SECTION_\nLentile de contact\n_START_PARAGRAPH_\n\xc3\x8en anul 2007 existau peste 77 de milioane de purt\xc4\x83tori de lentile de contact \xc3\xaen \xc3\xaentreaga lume. \xc3\x8en Rom\xc3\xa2nia importurile de lentile de contact au urcat de la 29 de mii de buc\xc4\x83\xc8\x9bi \xc3\xaen anul 2000, la aproximativ 370 de mii, \xc3\xaen 2006.'